b'\n_START_ARTICLE_\nRetrofuturizem\n_START_PARAGRAPH_\nRetrofuturizem je sodobno umetni\xc5\xa1ko gibanje, za katerega je zna\xc4\x8dilno upodabljanje motivov prihodnosti, kot so si jo predstavljali v preteklih dobah, najve\xc4\x8dkrat v \xc4\x8dasu industrijske revolucije ali v \xc4\x8dasu hladne vojne. Okrog teh dveh obdobij sta se oblikovala dva prepoznavna \xc5\xbeanra \xc5\xa1pekulativne umetnosti, steampunk, ki zdru\xc5\xbeuje kulturo viktorijanske dobe z napredno tehnologijo, in dieselpunk, ki namesto tega uporablja \xc2\xbbretro\xc2\xab\xc2\xa0ikonografijo 1940. in 1950. let._NEWLINE_Izraz zajema dva osnovna pomena, ki ju ta slog prepleta: prihodnost s stali\xc5\xa1\xc4\x8da preteklosti in preteklost s stali\xc5\xa1\xc4\x8da prihodnosti. Tako po eni strani omogo\xc4\x8da nostalgi\xc4\x8dno podo\xc5\xbeivljanje optimisti\xc4\x8dne (utopi\xc4\x8dne) predstave prihodnosti, ki je bila zna\xc4\x8dilna za mislece ob za\xc4\x8detku dobe skokovitega tehnolo\xc5\xa1kega napredka, hkrati pa lahko slu\xc5\xbei kot ironi\xc4\x8den pogled z vidika dana\xc5\xa1njih izku\xc5\xa1enj na takratne naivne predstave neomejenega napredka, ko se je zdelo, da je tehnika sama po sebi dovolj za zagotovitev dru\xc5\xbebenega blagostanja. Na ta na\xc4\x8din se ustvarja napetost med preteklostjo, sedanjostjo in prihodnostjo, kar spodbuja refleksijo ter razmislek o idealih._NEWLINE_Gibanje je na\xc5\xa1lo svoj izraz v vseh oblikah popularne umetnosti, od znanstvenofantasti\xc4\x8dne knji\xc5\xbeevnosti (William Gibson: The Difference Engine), stripov, filmov (Nebe\xc5\xa1ki kapitan in svet prihodnosti) in videoiger (serija Fallout) do likovne umetnosti, arhitekture, industrijskega oblikovanja in mode.'